Rossiya–Ukraina urushi: Gaagadagi xalqaro sud muhokamasi qachon bo'lib o'tishi ma'lum bo'ldi

Gaagadagi BMT xalqaro sudida 7–8 mart kunlari Ukrainaning Rossiyaga qarshi genotsid ayblovlari bo'yicha ochiq tinglovlar bo'lib o'tadi. Bu haqda sud matbuot xizmati xabar berdi.
Qayd etilishicha, tinglovlar Ukrainaning vaqtinchalik choralarni joriy etish haqidagi so'roviga bag'ishlanadi va koronavirus pandemiyasi tufayli uchrashuvlar gibrid formatda o'tkaziladi, ishda tomonlarning vakillari shaxsan yoki videoaloqa orqali ishtirok etadi. BMT sudi, shuningdek, Rossiyani Ukraina bilan mojaro doirasida profilaktik choralar ko'rishga tayyor bo'lishga chaqiradi.
“Birlashgan Millatlar Tashkilotining asosiy sud organi bo'lmish xalqaro sud Gaagadagi Tinchlik saroyida 7–8 mart kunlari ‘Genotsid jinoyatining oldini olish va jazolash to'g'risida’gi konventsiyaga ko'ra Ukrainaning Rossiyaga qarshi genotsid ayblovlari bo'yicha ochiq eshituvlar o'tkazadi”, deyiladi bayonotda.
Ma'lumot o'rnida, 27 fevral kuni Ukraina tajovuzni oqlash uchun genotsid tushunchasini buzib ko'rsatgani sabab Rossiyani javobgarlikka tortilishini talab qilib, xalqaro sudga rasman da'vo arizasi bergan.
Avvalroq Gaagadagi xalqaro jinoyat sudi (xJS) bosh prokurori Karim xon Ukraina hududidagi huquqbuzarliklarni tergov qilishni “imkon qadar tezroq” boshlash haqidagi qarorini e'lon qilgandi. xonning aytishicha, u mavjud ma'lumotlarni ko'rib chiqqan va “tergov boshlash uchun zarur sabablar borligini tasdiqlagan”. “Ukrainada 2013 yil oxiridan beri harbiy va insoniyatga qarshi jinoyatlar sodir etilgan, deb hisoblash uchun yetarli asoslar mavjud. Men o'z jamoamga dalillarni to'plash va saqlash imkoniyatlarini o'rganishni buyurdim. Keyingi qadam tergovni boshlash uchun sudning dastlabki tergov palatasidan ruxsat so'rash bo'ladi”, — deydi xon.